EFF gryp glo poligraaftoerusting in TshwaneJulius Malema, leier van die EFF. (Foto: Werner Beukes/SAPA) Lede van die EFF, onder wie die party se streeksvoorsitter Obakeng Ramabodu, het Maandag glo ŉ private perseel betree en poligraaftoerusting gesteel tewyl Action SA-raadslede met dié proses besig was. Michael Beaumont, Action SA se nasionale voorsitter, het reeds foto’s van die drie EFF-raadslede op Twitter gedeel wat na bewering betrokke was, en aangedui dat daar “gevolge” gaan wees. Meet the EFF Councillors that have criminally disrupted polygraph tests of @Action4SA Tshwane Councillors and stolen the polygraph equipment. ActionSA will not rest until the truth that the EFF is trying to hide is revealed. These 3 councillors WILL face the consequences. https://t.co/Cco4LvxO1g pic.twitter.com/K8eaq0FqcP — Michael Beaumont (@ME_Beaumont) March 6, 2023 Die party meen die EFF se optrede is ŉ bewys dat dié party wil verhoed dat die waarheid oor die aanstelling van Tshwane se nuwe burgemeester, dr. Murunwa Makwarela van Cope, op die lappe kom. Daar word reeds ŉ mosie van wantroue in Makwarela beplan. Die mosie sal glo ter tafel gelê word sodra diegene geïdentifiseer is wat sonder toestemming bande met die veelpartykoalisie verbreek en vir Makwarela gestem het. News24 het verlede week berig dat die DA en sy koalisievennote ActionSA en die VF Plus poligraaftoetse gaan doen om die agt raadslede te identifiseer wat saam met die ANC en EFF gestem het om die aanstelling van die Cope-raadslid as Tshwane se nuwe burgemeester te verseker. Cilliers Brink was die koalisie se burgemeesterskandidaat. Die EFF het heftig hierop gereageer en aangedui dat so ŉ proses “onmenslik” is. Die party het ook aangevoer dat dit moontlik tot “sluipmoorde en destabilisering” kan lei. Die EFF het raadslede gemaan om “op te tree” indien die koalisievennote met sodanige proses sou voortgaan en ook ŉ beroep op die Suid-Afrikaanse plaaslike regeringsvereniging, Salga, gedoen om raadslede te beskerm. ActionSA het Maandag aangedui dat die party strafregtelike klagte teen die drie EFF-raadslede gaan indien. “ActionSA sal nie rus totdat die betrokkenes in hegtenis geneem is en as raadslede uit die Tshwane-metroraad verwyder is nie.”